蔡曉慧

蔡曉慧係香港游水代表隊前成員，身高163厘米，最擅長背泳同混合式，曾經獨攬18項香港游水紀錄，到家下重係12項嘅保持者。

學歷 
蔡曉慧喺中學時期讀拔萃女書院；2002年中七畢業之後去咗加利福尼亞州Orange Coast College讀；兩年後讀柏克萊加州大學商學院，期間係泳隊隊長。2008年9月，蔡曉慧喺香港中文大學攻讀體育運動科學碩士學位。

簡歷 

1993年，10歲嘅蔡曉慧開始學游水，1995年加入香港代表隊，第二年就打破第一個香港游水紀錄；1997年第一次代表香港參加國際大型游泳比賽，1998年代表香港參加喺莫斯科舉行嘅世界青年運動會攞到銀牌，係香港「零的突破」。

蔡曉慧由2000年奧運起連續三屆參加奧林匹克運動會；而佢喺2004年奧運時更加做中國香港代表隊嘅揸旗手。2007年，蔡曉慧喺亞洲室內運動會入面攞到八面金牌；佢喺參加嘅八個項目入面八次刷新七項香港紀錄同埋亞洲室內運動會嘅賽會紀錄，而成為嗰次運動會入面最多金牌同埋獎牌嘅運動員。

2009年12月10號，蔡曉慧喺2009年東亞運動會女子4x100米混合式接力以破香港紀錄成績攞到銅牌，之後結束14年運動員生涯。退役之後，蔡曉慧喺中國香港體育協會暨奧林匹克委員會做嘢、擔任無綫電視節目《體育世界》主持人同埋香港體育學院游水教練。

個人榮譽 
 香港十大傑出青年

攷

香港泳手
類:香港女運動員
類:香港十大傑出青年
拔萃女書院舊生
香港中文大學舊生
柏克萊加州大學舊生
香港主持人
曉慧